तवा की रेत के साथ होता है कोयले का अवैध परिवहन
शाहपुर के कोल माफियाओं में हड़कंप, 3 दिन के लिए काम कराया बंद
भास्कर संवाददाता | सारनी
तवा नदी के किनारे से कोयले का अवैध कारोबार गर्मीभर जोरों से चलता है। नदी से पानी खत्म होने के बाद माफिया सक्रिय हो जाते हैं। तवा नदी की रेत के साथ ट्रैक्टर-ट्राली में धड़ल्ले से इसका परिवहन किया जाता है।
मुख्यमंत्री हेल्पलाइन पर शिकायत के बाद प्रशासन ने दो स्थानों पर कार्रवाई की, लेकिन दर्जनों स्थानों पर इस तरह की अवैध खदानें संचालित हैं। प्रशासन जब तक इनके सरगना तक नहीं पहुंचेगा तब तक उत्खनन नहीं रुकेगा। कोयले की कालाबाजारी को लेकर शनिवार को प्रकाशित खबर के बाद कोल माफिया हरकत में आ गया। यही नहीं उन्होंने यहां काला कारोबार 3 दिनों के लिए बंद कर दिया। प्रशासनिक कार्रवाई के बाद शाहपुर में बैठे सरगनाओं में हड़कंप है। मगर, प्रशासन की दो कार्रवाई में कोई भी पकड़ाई नहीं आया है। कहीं ना कहीं से माफिया को प्रशासन की कार्रवाई की भनक लगती है। माफिया रेत के नीचे कोयला दबाकर इसका अवैध परिवहन करते हैं। शाहपुर और आस-पास के हिस्सों में इन्हें इकट्ठा कर ट्रकों से बाहर भेजा जाता है। काफी कोयला आस-पास के ईंट भट्टों में सप्लाई हो रहा है। खनिज निरीक्षक अशोक नागले के मुताबिक सभी खदानों के अवैध मुहाने मिट्टी से भरे गए हैं। यहां सतत नजर रखी जा रही है। डुल्हारा, गोलई खुर्द, सिवनपाट, दौड़ी, तवाकाठी अौर चोपना से सतत इसका कारोबार चल रहा है। कई दिग्गज इसमें शामिल हैं, लेकिन नाम खुलकर सामने नहीं आ रहे हैं।
hin_Deva hin_Deva kas_Deva hin_Deva hin_Deva